นิกเกอิปิดเช้าร่วง 473.16 จุด เหตุวิตกราคาน้ำมันดิ่งหนัก
นิกเกอิปิดเช้าร่วง 473.16 จุด เหตุวิตกราคาน้ำมันดิ่งหนัก
14 ธ.ค. 2558

ดัชนีนิกเกอิตลาดหุ้นโตเกียวปิดภาคเช้าดิ่งลงอย่างหนักในวันนี้ โดยดัชนีนิกเกอิปิดภาคเช้าร่วง 473.16 จุด หรือ 2.46% แตะที่ 18,757.32 จุด เนื่องจากความวิตกกังวลว่า ราคาน้ำมันที่ร่วงลงอย่างต่อเนื่องจะส่งผลกระทบต่อเศรษฐกิจทั่วโลก
ดัชนีนิกเกอิร่วงลงตั้งแต่ตลาดเปิดทำการ โดยดัชนีดิ่งลงไปกว่า 600 จุดในช่วงสั้นๆ แตะระดับต่ำสุดเป็นประวัติการณ์ที่18,611.09 จุด
ความวิตกกังวลเกี่ยวกับผลกระทบของราคาน้ำมันส่งผลให้นักลงทุนหลีกเลี่ยงการลงทุนในสินทรัพย์เสี่ยงทั่วโลก โดยตลาดหุ้นสหรัฐและยุโรปดิ่งลงอย่างหนักเมื่อวันศุกร์ นอกจากนี้ ตลาดหุ้นโตเกียวยังได้รับแรงกดดันจากการแข็งค่าของสกุลเงินเยน
ทั้งนี้ สัญญาน้ำมันดิบร่วงลงแตะระดับต่ำสุดในรอบเกือบ 7 ปีที่ตลาดนิวยอร์กเมื่อวันศุกร์ หลังจากสำนักงานพลังงานสากลเปิดเผยในรายงานรายเดือนว่า ภาวะอุปทานน้ำมันที่สูงเกินไปในตลาดโลกนั้น จะยืดเยื้อไปจนถึงปีหน้า
หุ้นกลุ่มเหมืองแร่ร่วงลงหนักสุด โดยหุ้นอินเพ็กซ์ ซึ่งเป็นบริษัทสำรวจน้ำมัน ดิ่งลง 3.8% และหุ้นเจแปน ปิโตรเลียม เอ็กซ์พลอเรชัน ร่วงลง 3.2%
หุ้นกลุ่มผู้ผลิตรถยนต์และหุ้นกลุ่มส่งออกปรับตัวลง เพราะได้รับแรงกดดันจากเงินเยนที่แข็งค่าขึ้นเมื่อเทียบกับดอลลาร์ โดยหุ้นมาสด้า มอเตอร์ ดิ่งลง 4.5% และหุ้นฮอนด้า มอเตอร์ ร่วงลง 2.8%
               